[{"text_idx": "#000005", "text": "Breuddwydion tri o ddysgwyr busnes Coleg y Cymoedd yn cael eu gwireddu, diolch i raglen entrepreneuriaeth"}, {"text_idx": "#000006", "text": "Mae tri o ddysgwyr Coleg y Cymoedd un cam yn nes at wireddu eu breuddwydion busnes ar o\u0302l sicrhau eu lle ar raglen Tafflab eleni \u2013 prosiect penodol i gynorthwyo pobl ifanc yng Nghymru i sefydlu eu cwmni\u0308au eu hunain."}, {"text_idx": "#000008", "text": "Wedi\u2019i sefydlu yn 2014, mae prosiect Tafflab yn gweithio i gynorthwyo\u2019r genhedlaeth nesaf o entrepreneuriaid o dri choleg AB yng Nghymoedd y De \u2013 Coleg y Cymoedd, Coleg Merthyr a Choleg Gwent \u2013 i sefydlu eu busnesau eu hunain a\u2019u rhedeg yn llwyddiannus. Mae\u2019r mentoriaid ar y rhaglen yn entrepreneuriaid llwyddiannus neu\u2019n arweinwyr busnes a dewisir uchafswm o dri myfyriwr o bob coleg ar gyfer y cynllun yn dilyn proses gystadleuol fewnol bob blwyddyn pan fydd y dysgwyr yn cyflwyno\u2019u syniadau busnes a chymryd rhan mewn cyfweliadau."}, {"text_idx": "#000009", "text": "Ynghyd a\u0302 chyfarfodydd mentora unigol mynych, bydd y dysgwyr hefyd yn mynychu tri seminar grw\u0302p drwy gydol y rhaglen flwyddyn o hyd a fydd yn delio a\u0302 phynciau megis brandio, marchnata a chyllid. Dan arweiniad pobl fusnes blaengar a chyn fyfyrwyr Tafflab, lluniwyd y sesiynau er mwyn helpu i gyfoethogi eu dealltwriaeth o gynllunio a sefydlu busnes."}, {"text_idx": "#000010", "text": "Finn Johnson-Denny, dysgwr Busnes Lefel ydy un o ddysgwyr Coleg y Cymoedd a ddewiswyd ar gyfer y rhaglen a bydd nawr yn cychwyn ei gwmni dylunio a rheoli gwefan, FJD Design & Management."}, {"text_idx": "#000011", "text": "Dywedodd: \u201cDarparodd Tafflab nid yn unig y cyllid a fydd yn amhrisiadwy i\u2019m helpu i gychwyn fy musnes ond hefyd ces fy mentora gan bobl wych oedd yn meddu ar ddegawdau o brofiad busnes."}, {"text_idx": "#000012", "text": "\u201cGalluogodd eu cymorth i mi ddeall elfennau allweddol cynllunio busnes ac mae wedi cynyddu fy hyder mewn meysydd sydd yn llai cyfarwydd i mi. Roeddwn i eisoes wedi eisoes bod yn masnachu am ychydig o fisoedd cyn i mi ymuno a\u0302 rhaglen Tafflab, a chyflymodd fy nghynnydd i\u2019r graddau na fyddai wedi bod yn bosibl hebddo.\u201d"}, {"text_idx": "#000013", "text": "Hefyd yn cymryd rhan yn y rhaglen mae Dewi Thomas, dysgwr Cyfrifiadura a Thechnoleg Gwybodaeth Lefel 3 sy\u2019n cael ei gynorthwyo i sefydlu ei fusnes o uwch gylchynu celfi, a Dawn Thomas, dysgwraig Adweitheg Lefel 3 a\u2019r un tu o\u0302l i Mind & Body Consultancy \u2013 cwmni gwasanaethau holistaidd a gwell iechyd sy\u2019n cynnig therapi holistaidd ac adweitheg."}, {"text_idx": "#000014", "text": "Wrth drafod y rhaglen, dywed Dewi: \u201cMae\u2019r mentora a gefais drwy Tafflab wedi fy helpu i flaenoriaethu a chanolbwyntio ar yr hyn sydd bwysicaf o ran sefydlu a rhedeg busnes. Mae wedi rhoi\u2019r sgiliau rydw i eu hangen i ddatblygu fy syniad ymhellach i fod yn gwmni llwyddiannus.\u201d"}, {"text_idx": "#000015", "text": "Ychwanegodd Dawn: \u201cMae bod yn rhan o\u2019r rhaglen hon wedi rhoi\u2019r cyfle i mi gysylltu ag aelodau blaenorol o garfan Tafflab sy\u2019n deall fy safbwynt i, gan iddyn nhw fod drwy\u2019r cyfan eu hunain. Mae eu mewnwelediadau a\u2019u profiadau wedi bod yn ddefnyddiol iawn, ac mae wedi bod yn wych gweld eu positifrwydd a\u2019u cefnogaeth gan eu bod wedi hyrwyddo fy musnesau newydd.\u201d"}, {"text_idx": "#000016", "text": "Yn o\u0302l Prif Weithredwr Tafflab, Rodric Ashley, sydd wedi bod yn gweithio fel mentor gyda Tafflab ers 2015 a chymryd yr awenau gyda\u2019r gwaith o gydlynu\u2019r rhaglen oddi wrth y sylfaenydd Dr. Kathy Seddon yn Haf 2022: \u201cMae\u2019n gyffrous iawn gweld cymaint o ddysgwyr creadigol a brwdfrydig yn dod trwy raglen Tafflab gyda chymaint o ddiddordeb mewn entrepreneuriaeth a rheolaeth busnes."}, {"text_idx": "#000017", "text": "\u201cMae\u2019r rhaglen yn caniata\u0301u i ddarpar berchnogion busnes ddatblygu o ran cryfder, hyder, a statws, trwy fentora eithriadol a\u0302 phobl fusnes profiadol a llwyddiannus. Rwy\u2019n edrych ymlaen i weld Finn, Dawn, a Dewi yn tyfu eu busnesau a\u2019u sgiliau dros y misoedd nesaf.\u201d"}, {"text_idx": "#000018", "text": "Mae rhaglen Tafflab yn rhaglen flynyddol, gyda cheisiadau yn agor bob mis Tachwedd. Gall dysgwyr wneud cais yn ystod unrhyw gam yn natblygiad eu busnes, boed hynny\u2019n syniad cychwynnol neu\u2019n fusnes cyfredol a chwbl weithredol. Am ragor o wybodaeth, ewch fan hyn: "}]